Sigmund Groven

Sigmund Groven (født 16. mars 1946 i Heddal i Telemark) er en norsk musiker og komponist. Han er særlig kjent for sitt spill på munnspill og har gitt ut flere plater og har medvirket jevnlig i programmer på radio og fjernsyn siden 60-tallet.

Tidlig karriere 
Groven vokste opp i en familie med stor musikkinteresse og rike kulturtradisjoner. Han er sønn av Sverre Groven og Gunhild (Golla) Groven og brorsønn av Eivind Groven.

Som barn ble han fengslet av munnspillvirtuosen Tommy Reillys spill i norsk og britisk radio, og fra 1960 studerte han hos Reilly i London. Reilly ble inspirasjonskilde og senere samarbeidspartner, og i 1971 utgav Groven en norsk oversettelse av Tommy Reillys Munnspillkurs.

I 1965 debuterte Groven som munnspillsolist i NRK, og han har siden opptrådt ofte i radio og fjernsyn (bl.a. 1970: serien Munnspillforum sammen med Reilly, og fra 1971 ofte sammen med Erik Bye.) 1969 ble han cand.mag. med fagene engelsk, historie og statsvitenskap, og han var i flere år tilknyttet NRK som programmedarbeider, hallomann, oversetter og produsent.

Fra 1967 er han også aktiv som plateprodusent. Som studiomusiker har han medvirket på over 250 plateinnspillinger i tillegg til sine egne plateproduksjoner. 
Fra 1971 har han hatt en lang rekke turneer for Rikskonsertene.

Virke som komponist og pedagog 
I 1971 stod han også fram som komponist for første gang med melodien til Erik Byes tekst «Så spiller vi harmonica». Samarbeidet fortsatte med «Blow, Silver Wind» (til utvandrerjubileet 1975) og senere «Tilbake til sangene», «Finn Feles vise», «Fem bønder fra Heddal», «Kors og drage» og flere. I alt har han en produksjon på over 350 komposisjoner som spenner fra barnesanger og viser til tekster av Ove Røsbak, Halvor J. Sandsdalen, Tarjei Vesaas, Olav Kaste, Hans Børli og Josef G. Larssen, via instrumentalstykker som «Siesta» (for Ole Edvard Antonsen) til musikk for film og fjernsyn: For Tors skyld, Fuglekongen og Vi på Langedrag, og større verker som Vinland Suite og Legender.

Han har også vært aktiv som pedagog (timelærer i munnspill ved Universitetet i Trondheim og ved Musikkonservatoriet der). Han har siden starten i 1985 ledet Norsk Munnspillforums årlige seminarer samt masterclasses rundt om i verden.

Fra august 2018 har Sigmund Groven undervist ved Norges musikkhøgskole i Oslo.

Internasjonal karriere 
Groven har vært på omfattende turneer i de fleste verdensdeler og har spilt i flere av de mest kjente konsertsalene, fra Carnegie Hall i New York (1990) til Hongkong Konserthus (1998 og 2004), Casals Hall i Tokyo (1999) og Mozarteum i Salzburg (2002).

Groven har vært solist med symfoniorkestre i Europa, Asia, USA og Canada, bl.a. Budapest Strings, Academy of St.Martin-in-the-Fields, Rotterdam Filharmoniske, Mozarteum-orkestret, radiosymfonikerne i Berlin, München, Brussel og London, orkestre i Seoul, Hongkong, Quebec, Minneapolis, Anchorage og Dallas. Han har holdt egne konserter ved festivaler og kulturarrangement, bl.a. Festspillene i Bergen (1991 og 1993), verdensutstillingen Expo 92 i Sevilla, de olympiske vinterleker på Lillehammer (1994), en UNESCO-kongress i Paris (1993), Dartington Summer Music i England (1998), World Harmonica Festival i Yokohama (1995),Trossingen (1996 og 2001), Festspillene i Budapest (2005) og Asia Pacific Harmonica Festival (Hongkong 2004 og Taiwan 2006). Groven har også hatt konserter i Athen (2004), Beograd (2005), Riyadh og Jidda i Saudi-Arabia (2005), Sør-Korea (2001, 2012, 2013, 2014, 2015, 2016, 2019) og Singapore (2011, 2019). Plateinnspillingene hans har oppnådd stor popularitet også utenfor Norge, bl.a. med listeplasseringer i Sør-Korea.

Repertoar 
Grovens konsertrepertoar spenner fra folkemusikk og populærmusikk til egne komposisjoner, fra transkripsjoner av klassiske verker til originalmusikk for munnspill.
Blant komponister som har tilegnet Groven verker, er  Hui Cheung Wai, Øistein Sommerfeldt, Terje Rypdal, James Moody, Johan Kvandal, Oddvar S. Kvam, Ketil Bjørnstad, Kristian Lindeman, Henning Sommerro, Iver Kleive, Egil Kapstad, Kenneth Sivertsen, Johan Øian, John Surman, Siegfried Steinkogler, Lars Tilling og Fried Walter.

Verv 
Sigmund Groven var styremedlem i NOPA 1986-1999 og i TONO 1987-1997 og ordfører i TONOs representantskap 1997-2006.

Priser og utmerkelser 
 Årets verk fra NOPA for hans mange verk med stor spennvidde i 1984
 Årets verk fra NOPA for «Prestegangaren» og «Tårån i troppene» i 1990
 Heddal Sparebanks Pris 1986
 Æresborger av Texas 1991
 Kardemommestipendiet i 1994
 Telemark fylkes kulturpris i 1995
 Gammleng-prisen i åpen klasse i 1996
 Æresmedlem av NOPA 2002
 Oslo Bys Kulturstipend 2004
 Storegutprisen 2006
 Klaus Egges Minnepris 2009
 Statens stipend for eldre fortjente kunstnere 2010
 Pris for beste innspilling for harmOrgan ved Guangzhou Music Awards, Kina 2012
 Ridder av 1. klasse av St. Olavs Orden

Diskografi 

 1975: Så spiller vi harmonica
 1976: Music for two Harmonicas (med Tommy Reilly)
 1977: Musikk for en lang natt (med Ketil Bjørnstad) – nominert til Spellemannprisen 1977 i åpen klasse
 1979: Motlys
 1981: Musikken inni oss (med Arve Tellefsen) – nominert til Spellemannprisen 1981 i åpen klasse
 1981: Kom sol på alle mine berg (med Geirr Lystrup)
 1981: Lævandes dikt (med Ove Røsbak og Iver Kleive)
 1983: Songar utan ord (med Henning Sommerro)
 1986: Colour Slides – nominert til Spellemannprisen 1985 i åpen klasse
 1986: Marit og trollsteinen (med Ove Røsbak) – nominert til Spellemannprisen 1986 i kategorien barneplate
 1988: Aria – nominert til Spellemannprisen 1988 i åpen klasse
 1988: Sigmund Groven - samleplate
 1990: Nordisk natt
 1991: Nattønsker - samleplate
 1993: Siesta
 1995: Til Telemark
 1996: I godt lag - samleplate
 1998: Harmonica Album
 2000: Innunder jul (med Iver Kleive, Anne Vada)
 2001: Vi på Langedrag
 2003: Over the Rainbow
 2004: Here, There and Everywhere (med Kringkastingsorkestret og John Wilson)
 2005: PhilHarmonica (med Kringkastingsorkestret og Christian Eggen)
 2007: Grieg Album (med Ivar Anton Waagaard, Kåre Nordstoga, Kringkastingsorkestret og Peter Szilvay)
 2010: HarmOrgan (med Iver Kleive)
 2012: Classical Harmonica (med Ivar Anton Waagaard)
 2014: Harmonica Hits - samleplate  (den første i en serie på tre)
 2015: Tradition - samleplate (den andre i en serie på tre)
2016: Concerto - samleplate (den tredje i en serie på tre)
2018: Bønn for drømmen
2019: Songs for harmonica
2020: The sound of Telemark (med Knut Buen)
2021: In Concert - samleplate

Referanser

Eksterne lenker 
 
 Sigmund Groven - Store norske leksikon
 Sigmund Groven - Norsk biografisk leksikon
 
 
  Omtale i Norsk pop- og rockleksikon fra 2005
  Biografi på allkunne.no
  Biografi på Rockipedia
  Profil på Musikkinformasjonssenteret (MIC)

Riddere av 1. klasse av St. Olavs Orden
Norske munnspillspillere
Norske komponister
Personer fra Notodden kommune